Cáfolta az Indexnek a Terrorelhárítási Központ, hogy a TEK hozta volna haza Magyarországra tavaly tavasszal Kaleta Gábor perui magyar nagykövetet, aki egy nemzetközi gyermekpornográfia hálózat lefülelésekor került a hatóságok látókörébe. Az Index értesülése szerint a magyar hatóságok egy külföldi partnerszolgálat jelzése alapján jártak el. Az Index a TEK szerint tévesen írta azt, hogy a gyanúsítottat a TEK hozta haza titokban.

Úgy tudjuk, Kaletát letartóztatták, nagyköveti rangjától megfosztották. Értesülésünket több, egymástól független forrás is megerősítette. A külügyben sem verték nagydobra a történteket, bár egy nagyköveti értekezleten az egyik miniszter a jelenlévőknek név nélkül ugyan, de említette, mi történt Kaletával.

Kaleta elfogása összefügg egy olyan nemzetközi rendőrségi művelettel, amelyet a spanyol rendőrség irányított és több országot érintett, ezért az Europol is segítette a nyomozást. A rendőrségi művelet során Szíriában, Pakisztánban, Olaszországban, Indiában, Franciaországban, Guatemalában, az Egyesült Királyságban, Peruban, Ecuadorban és Costa Ricában is vettek őrizetbe gyanúsítottakat. Ebben a műveletben Peruban egyébként két embert tartóztattak le.

Megkeresésünkre a Külgazdasági-és Külügyminisztérium a következő választ adta: „Kaleta Gábor nagyköveti megbízatását a külügyminiszter javaslatára a köztársasági elnök 2019. április 1. dátummal megszüntette. Így további információval nem tudunk szolgálni.”

A Magyar Közlönyben 2019 áprilisában az alábbi szöveg jelent meg: "Az Alaptörvény 9. cikk (4) bekezdés b) pontja alapján – a külgazdasági és külügyminiszter előterjesztésére – dr. Kaleta Gábor rendkívüli és meghatalmazott nagykövetet felmentem Magyarország limai nagykövetségének a vezetésére, valamint Magyarországnak a Bolíviai Többnemzetiségű Államban való képviseletére kapott megbízása alól, egyúttal a rendkívüli és meghatalmazott nagyköveti rangját visszavonom."

Kaleta Gábor egy korábbi interjúban – már nagykövetként – arról beszélt, hogy Székesfehérváron a ma vízivárosiként ismert általános iskolában járta ki a nyolc osztályt, utána, 1989-ben a Pannonhalmi Bencés Gimnáziumba került.

„Még csak 14 éves voltam, amikor elköltöztem, de az állandó lakcímem azóta is székesfehérvári. E város tehát az otthonom, de hivatásom és feladataim természete okán ma már sajnos csak nagyon kevés időt tölthetek itt” - mondta.

2001-ben került a Külügyminisztériumba, hosszú ideig az Amerikai Főosztályon dolgozott. Eután Los Angelesben volt külszolgálaton, majd ismét az Amerikai Főosztályra került vissza. Később a Külügyminisztérium sajtófőnöke lett, majd ugyanezt a munkakört töltötte be az Igazságügyi Minisztériumban. Utána a Külgazdasági és Külügyminisztériumban dolgozott, ekkor már a Latin-Amerika és Karib-térség Főosztályon. Ezt követően lett 2017-ben Limában nagykövet.